[bookmark: _GoBack]Nyugodt, csendes zöldövezeti környezetben működő iskolánk munkáját az vezérli, hogy tanulóink számára tudjuk biztosítani a kellemes, oldott légkört, a boldog iskoláskort, és közben feleljünk meg a szülői, fenntartói, önkormányzati, törvényi, valamint a magunk által meghatározott elvárásoknak.
Iskolánk 19 tanuló- és 11 napközis csoporttal működik. Tanulóink jelenlegi létszáma 438, tantestületünk 43 fős.
Rendelkezünk a szükséges szaktantermekkel, tornateremmel, új kosárlabda csarnokkal, szilárd burkolatú kosár- és kézilabdapályával, műfüves labdarúgó pályával. Két számítástechnikai termünkben összesen 24 gépet, 14 tanteremben interaktív táblát, 2 osztályban tableteket használhatnak tanulóink, könyvtárunk a szabadidő hasznos eltöltését biztosítja.
Az elmúlt években lezajlott építkezések és felújítások kulturált környezetet biztosítanak.
Pedagógiai Programunk szerint két tagozatot (idegen nyelvek: angol és német, testnevelés) és emelt szintű matematikaoktatást működtetünk. Ezeket a tárgyakat emelt óraszámban és csoportbontásban oktatjuk.

A mindennapos testnevelést a tanórákon kívül tömegsport órákkal és edzésekkel színesítjük (labdarúgás, kosárlabda, asztalitenisz, torna, atlétika), de több városi sportegyesülettel van működő együttműködési megállapodásunk is.
 
A központi felvételi tárgyaknak, a magyar nyelv és irodalomnak valamint a matematikának tanítását kiemelten kezeljük. Az elmúlt évek felvételi eredményeire büszkék vagyunk, a tanulók 50-70 %-a kerül be gimnáziumba. A kompetenciamérésen magasan az országos átlag, de még a megyeszékhelyi iskolák átlaga fölött is teljesítenek tanulóink.
Az iskolai oktatás magas színvonalát bizonyítják a tanulmányi, művészeti és sportversenyeken elért kiváló eredményeink. A tehetséges és érdeklődő gyerekek számára szakköröket (matematika, informatika, énekkar, olasz nyelv, felvételi előkészítő) indítunk. A kevésbé eredményes tanulók számára felzárkóztató foglalkozásokat tartunk, délután törvény szerint biztosítjuk a foglalkozásokat.
Eddig minden benyújtott Határtalanul pályázatunk nyertes volt, amely során a 7. évfolyamosok a Felvidéken illetve Szlovéniában, Horvátországban szerezhettek felejthetetlen élményeket.

A II. félévben úszást oktatunk az új balatonfüredi uszodában a 3-4. osztályos tanulóknak. 1. és 2. évfolyamon az Úszó Nemzet Programban veszünk részt, a teljes tanévben. 1992 óta szervezünk sítábort, már több mint 20 éve Ausztriába. 

Diákönkormányzatunk rendezvényei (farsang, Radnóti Hét, diákparlament, klubdélután) hozzájárulnak a családias hangulatú közösségi élethez. Minden évben a Fenntarthatósági Témahét keretében szervezünk egészségnapot, lehetőség szerint jégnapot és gyalogtúrát.
 
Iskolánk légkörét a szeretetteljes következetesség jellemzi. Minden gyerek számít, hisszük, hogy mindenki talál magának olyan tantárgyat, programot, szakkört, amelyben kibontakoztathatja képességeit. Egyaránt fontosnak tartjuk a tehetséggondozást, a felzárkózatást és a fejlesztést.
A gyerekek szeretnek idejárni, egykori diákjaink szívesen idézik fel az itt töltött éveket. Szoros kapcsolatot próbálunk tartani a szülőkkel, és tőlük nagyon sok segítséget is kapunk. A személyes kapcsolatok mellett elektronikus úton rendszeresen tájékoztatjuk őket programjainkról, eredményeinkről.

